Envien a presó dos lladres violents per 17 robatoris a tot Girona 
Revenien el material sostret a través de terceres persones a botigues de segona mà · També se'ls imputa un divuitè assalt a Sant Celoni
 13.08.2014 | 07:20 

 GIRONA | E.B.  A presó dos lladres que havien comès 18 robatoris, 17 d'ells a la demarcació de Girona i que no dubtaven en fer servir la violència si es trobaven els inquilins dels pisos a casa. Els detinguts robaven sobretot joies i aparells electrònics que acabaven venent en botigues de segona mà a través de coneguts. Els agents dels Mossos d'Esquadra de l'Àrea d'Investigació Criminal de la Regió Policial de Girona van detenir, el 6 d'agost passat els autors dels fets. Són dos homes de 30 anys, nacionalitat espanyola i dominicana i veïns de Barcelona i Girona. Després de declarar en seu judicial, el Jutge va decretar l'ingrés a presó per a tots dos. 

Els casos en els quals van actuar els dos lladres van començar el març de l'any passat i es van perllongar fins al març. Dels 18 robatoris, 17 van ser a Girona a municipis com Cassà de la Selva, Girona, Cornellà de Terri, Bonmatí, Medinyà, Hostalric, Flaçà, Bordils, Anglès, Torroella de Montgrí i Sant Julià de Llor. El darrer fet va ser a Sant Celoni.

Els dos homes per accedir als pisos trencaven el bombí del pany d'una forma molt peculiar i, un cop a dins, regiraven totes les estances per tal de trobar i sostreure tots els objectes de valor que estiguessin al seu abast.

Solien accedir als pisos sense que hi hagués ningú però, en cas de topar-se amb els inquilins, no dubtaven en fer servir la violència i la intimidació per tal d'aconseguir el seu fi fins al punt d'haver encanonat amb una pistola algunes de les víctimes. Els objectes sostrets eren molt variats però en destaquen sobretot les joies i els aparells electrònics tals com ordinadors, tauletes, televisors, consoles i càmeres de fotos. En un dels robatoris van sostreure 4.000 euros en efectiu. El material sostret era venut en botigues de segona mà a través de terceres persones, conegudes dels arrestats, que no tenien res a veure amb els robatoris. Els investigadors van detenir els dos homes dimecres passat.

